《姚嗣辉南桤堂》
元代·姚燧

彼桤有土性，生植惟峨岷。栾栾干云姿，才与樗散邻。

匠石过不干，炀夫取蒸薪。所贵故山树，宁计世莫珍。

一别十亩阴，清溪俄几春。笔名堂楣上，如对故乡亲。

请事《小弁》诗，桑梓亦惟寅。盛德古自卑，木恶何关人。

不见樗里疾，智囊终相秦。君才负栋柱，未许沟断均。

无以桤自期，上孤明堂晨。

作者简介：姚燧（1238年～1313年），字端甫，号牧庵，河南洛阳（今河南洛阳）人。 元朝文学家。官翰林学士承旨、集贤大学士。能文，与虞集并称。所作碑志甚多，大都为歌颂应酬之作。原有集，已散失，清人辑有《牧庵集》。